PATVIRTINTA

Skuodo rajono savivaldybės tarybos

2024 m. balandžio 15 d. sprendimu Nr. T10-66

**SKUODO RAJONO SAVIVALDYBĖS**

**ASMENS SU NEGALIA GEROVĖS TARYBOS VEIKLOS NUOSTATAI**

**I SKYRIUS**

**BENDROSIOS NUOSTATOS**

1. Skuodo rajono savivaldybės asmens su negalia gerovės taryba (toliau – Taryba) yra

kolegiali institucija, veikianti visuomeniniais pagrindais, turinti nuolatinės tarybos statusą. Tarybos nuostatai reglamentuoja jos tikslus, funkcijas, teises, kompetenciją, darbo organizavimo tvarką.

2. Taryba savo veikloje vadovaujasi Lietuvos Respublikos Konstitucija, Jungtinių Tautų neįgaliųjų teisių konvencija, Lietuvos Respublikos asmens su negalia teisių apsaugos pagrindų, Lietuvos Respublikos vietos savivaldos įstatymais, Skuodo rajono savivaldybės tarybos sprendimais ir šiais nuostatais.

3. Taryba nėra juridinis asmuo.

4. Taryba steigiama Skuodo rajono savivaldybės tarybos kadencijos laikotarpiui. Tarybos narių kadencijų skaičius neribojamas.

5. Taryba sudaroma ir jos nuostatai tvirtinami, keičiami, pildomi Skuodo rajono savivaldybės tarybos sprendimu.

**II SKYRIUS**

**TARYBOS tikslai ir funkcijos**

6. Tarybos tikslai:

6.1. bendradarbiauti su Skuodo rajono savivaldybės (toliau – Savivaldybė) administracija, valstybės ir Savivaldybės institucijomis ir įstaigomis, nevyriausybinėmis organizacijomis ir dalintis gerąja praktika, užtikrinant asmenų su negalia teisių apsaugą ir įgyvendinimą lygiai su kitais asmenimis;

6.2. stiprinti Savivaldybės institucijų, įstaigų ir asmenų su negalia organizacijų, veikiančių socialinės integracijos srityje, bendradarbiavimą;

6.3. teikti siūlymus ir rekomendacijas Savivaldybės tarybai, jos komitetams ir (ar) komisijoms, Savivaldybės administracijai bei kitoms institucijoms dėl asmenų su negalia teisių apsaugos politikos įgyvendinimo priemonių, jų tobulinimo ir stebėsenos.

7. Tarybos funkcijos:

7.1. rinkti ir analizuoti informaciją apie asmenų su negalia socialinės integracijos įgyvendinimą Savivaldybės institucijose ir įstaigose, kitą informaciją, susijusią su asmenų su negalia gyvenimo kokybe;

7.2. pagal kompetenciją teikti Savivaldybės institucijoms, įstaigoms pasiūlymus dėl asmens su negalia aktualių klausimų sprendimo;

7.3. informuoti visuomenę apie Tarybos veiklą.

**iII SKYRIUS**

**TARYBOS teisės**

8. Taryba turi šias teises:

8.1. iš Savivaldybės institucijų ir įstaigų gauti informaciją, reikalingą Tarybos funkcijoms atlikti;

8.2. kviesti į Tarybos posėdžius Savivaldybės tarybos narius, Savivaldybės administracijos valstybės tarnautojus ir darbuotojus, dirbančius pagal darbo sutartis, kitus specialistus (ekspertus), socialinių įstaigų atstovus, prašyti pateikti išvadas ir informaciją, susijusią su asmenų su negalia socialinės integracijos įgyvendinimu;

8.3. dalyvauti Savivaldybės tarybos, komitetų ir komisijų, Savivaldybės administracijos, jos struktūrinių padalinių posėdžiuose, kuriuose sprendžiami aktualūs asmenų su negalia socialinės integracijos klausimai;

8.4. rekomenduoti Savivaldybės administracijai sudaryti darbo grupes konkretiems asmenų su negalia klausimams analizuoti ir spręsti;

8.5. teikti siūlymus Savivaldybės tarybai, Savivaldybės administracijai bei institucijoms aktualiais asmenų su negalia integracijos klausimais.

9. Taryba gali turėti ir kitų teisių, nustatytų teisės aktuose.

**IV SKYRIUS**

**TARYBOS sudėtis ir darbo organizavimas**

10. Taryba sudaroma Savivaldybės tarybos sprendimu, lygiateisės partnerystės pagrindu iš organizacijų, veikiančių Savivaldybės teritorijoje, asmenų su negalia socialinės integracijos srityje ir Savivaldybės atstovų. Pasibaigus Savivaldybės tarybos kadencijai, Taryba tęsia darbą tol, kol nauja išrinkta Savivaldybės taryba sudaro naują Tarybą. Nauji nariai į Tarybą deleguojami per 30 kalendorinių dienų nuo naujos Savivaldybės tarybos sudėties patvirtinimo.

11. Kvietimą deleguoti nevyriausybinių organizacijų atstovus į Tarybą Savivaldybės administracija skelbia viešai Savivaldybės interneto svetainėje, nurodydama kandidatūrų pateikimo terminą.

12. Tarybą sudaro ne mažiau 9 (devynių) narių:

12.1. Asmenis su negalia vienijančios nevyriausybinės organizacijos į Tarybą deleguoja ne mažiau kaip 4 (keturis) savo atstovus, pateikdamos raštiškus pranešimus apie savo atstovų delegavimą. Pranešime nurodoma siūlomo asmens vardas, pavardė, kontaktai, pareigos organizacijoje.

12.2. Savivaldybės taryba į Tarybą deleguoja 2 (du) Savivaldybės tarybos narius, Savivaldybės administracijos direktorius deleguoja ne mažiau kaip 3 (tris) atstovus.

13. Tarybos sudėtį tvirtina Savivaldybės taryba.

14. Pirmąjį Tarybos posėdį, kuriame išrenkamas Tarybos pirmininkas ir jo pavaduotojas, šaukia ir jam pirmininkauja Savivaldybės administracijos direktoriaus įgaliotas asmuo per 1 mėnesį nuo Tarybos sudėties patvirtinimo.

15. Tarybos pirmininku ir pavaduotoju skiriami Savivaldybės tarybos nariai.

16. Tarybai vadovauja Tarybos pirmininkas, jo nesant – pirmininko funkcijas atlieka Tarybos pirmininko pavaduotojas.

17. Tarybos pirmininkas:

17.1. šaukia Tarybos posėdžius ir jiems pirmininkauja, sudaro Tarybos posėdžių darbotvarkę;

17.2. pasirašo Tarybos posėdžių protokolus, kitus dokumentus, susijusius su Tarybos veikla;

17.3. atstovauja Tarybai Savivaldybės institucijose, įstaigose ir organizacijose ar įgalioja jai atstovauti kitus Tarybos narius;

17.4. vykdo kitas su Tarybos veikla susijusias funkcijas.

18. Tarybos nario įgaliojimai pasibaigia, jeigu:

18.1. baigiasi Tarybos kadencija;

18.2. jis atsistatydina savo noru anksčiau, nei pasibaigia Tarybos kadencija;

18.3. pasibaigia jo darbo (tarnybos) santykiai Savivaldybės institucijoje ar narystė asmenų su negalia organizacijoje;

18.4. teismas jį pripažįsta neveiksniu darbo (tarnybos) teisinių ir (ar) visuomeninių santykių srityse;

18.5. jis miršta.

19. Į Tarybos nario, kurio įgaliojimai baigėsi, vietą deleguojamas kitas asmuo ta pačia tvarka kaip ir asmuo, kurio įgaliojimai baigėsi. Tarybos sudėtis keičiama Savivaldybės tarybos sprendimu.

20. Tarybos darbo forma – posėdžiai. Posėdžius šaukia ir jiems pirmininkauja Tarybos pirmininkas, jo nesant – Tarybos pirmininko pavaduotojas.

21. Tarybos posėdis laikomas teisėtu, jeigu jame dalyvauja daugiau kaip pusė Tarybos narių.

22. Tarybos posėdžiai šaukiami ne rečiau kaip vieną kartą per pusmetį, esant reikalui, gali būti šaukiami neeiliniai posėdžiai. Tarybos posėdžiai organizuojami Tarybos nariams susirenkant į posėdį arba nuotoliniu būdu, taikant informacines ir elektroninių ryšių technologijas (per vaizdo konferencijas, telekonferencijas), arba mišriu būdu. Nuotoliniu ir mišriu būdu vykstančiuose Tarybos posėdžiuose turi būti užtikrintas posėdyje dalyvaujančio Tarybos nario tapatybės ir jo balsavimo rezultatų nustatymas. Tarybos sekretorius užtikrina, kad būtų identifikuotas kiekvienas Tarybos narys, dalyvaujantis posėdyje nuotoliniu būdu, Tarybos nario nurodytu elektroninio pašto adresu.

23. Kiekvienas Tarybos narys turi teisę siūlyti klausimus posėdžiui, iš anksto informavęs apie tai Tarybos pirmininką.

24. Taryba sprendimus priima posėdyje dalyvaujančių narių balsų dauguma, o balsams pasiskirsčius po lygiai, lemia Tarybos pirmininko (jo nesant – Tarybos pirmininko pavaduotojo) balsas.

25. Tarybos narys prieš pradedant Tarybos posėdyje svarstyti klausimą, dėl kurio kyla interesų konfliktas, privalo informuoti Tarybos narius apie esamą interesų konfliktą, pareikšti apie nusišalinimą ir, jeigu Taryba pareikštą nusišalinimą priima, jokia forma nedalyvauti toliau svarstant šį klausimą. Taryba savo valią dėl pareikšto nusišalinimo išreiškia balsuodama. Balsavimo rezultatai pažymimi protokole.

26. Tarybos sprendimai yra patariamojo, rekomendacinio pobūdžio.

27. Tarybos sprendimai įforminami protokolais. Protokolus pasirašo posėdžio pirmininkas ir sekretorius.

28. Tarybos posėdžių sekretoriaus funkcijas atlieka Skuodo rajono savivaldybės administracijos Socialinės paramos skyriaus vyriausiasis specialistas, atliekantis asmenų su negalia koordinatorius funkciją. Jo nesant – Tarybos posėdžio metu paskirtas Tarybos narys.

29. Tarybos nariai apie šaukiamą posėdį informuojami ne vėliau kaip prieš 3 darbo dienas iki posėdžio.

30. Posėdžio darbotvarkė ir klausimams svarstyti reikalinga medžiaga išsiunčiama likus ne mažiau kaip 3 darbo dienoms iki posėdžio arba įteikiama Tarybos nariui atvykus į Savivaldybės administracijos Socialinės paramos skyrių.

31. Visi klausimai posėdžio metu aptariami posėdžio darbotvarkėje nustatyta tvarka, jei Tarybos nariai bendru sutarimu posėdžio pradžioje nenusprendžia kitaip.

32. Kitus, Tarybos nuostatuose neaptartus, Tarybos veiklos organizavimo klausimus sprendžia Tarybos pirmininkas, jo nesant – Tarybos pirmininko pavaduotojas.

**V SKYRIUS**

**Baigiamosios nuostatos**

33. Tarybos veiklos dokumentai (posėdžių protokolai, susirašinėjimo medžiaga, kiti dokumentai) saugomi Savivaldybės administracijoje Lietuvos Respublikos dokumentų ir archyvų įstatymo nustatyta tvarka.

34. Tarybos veiklai reikalingą techninę pagalbą ir priemones užtikrina Savivaldybės administracija.

35. Taryba užtikrina gautų asmens duomenų konfidencialumą.

36. Asmens duomenys tvarkomi atsižvelgiant į 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo, kuriuo panaikinama Direktyva 95/46/EB (Bendrasis duomenų apsaugos reglamentas), nuostatas, ir tik asmenų su negalia gerovės užtikrinimo atveju ir saugomi ne ilgiau kaip vieną mėnesį nuo konkretaus kreipimosi.