**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL SKUODO RAJONO GARBĖS AMBASADORIAUS VARDO SUTEIKIMO**

2024 m. balandžio 15 d. Nr. T10-68

Skuodas

1. **Parengto sprendimo projekto tikslas ir uždaviniai.**

Vadovaudamasis Skuodo rajono garbės ambasadoriaus vardo suteikimo nuostatų, patvirtintų Skuodo rajono savivaldybės tarybos 2024 m. vasario 29 d. sprendimu Nr. T9-33 „Dėl Skuodo rajono garbės ambasadoriaus vardo suteikimo nuostatų patvirtinimo“ (toliau – Nuostatai), 5 punktu, Skuodo rajono savivaldybės kūno kultūros ir sporto centras pasiūlė suteikti garbės ambasadoriaus vardą kraštietei Svetlanai Pauliukaitei-Dräger (siūlymas pridedamas). Svetlana Pauliukaitė-Dräger siūloma tapti garbės ambasadore (Vokietijoje) už tai, kad savo pasiekimais dviračių sporte garsino Lietuvą ir Skuodo rajoną, o savo gimto krašto nepamiršta net ir gyvendama svetur. Nuo 2018 metų Svetlana Pauliukaitė-Dräger yra dviračių sporto turnyro, skirto nusipelniusiam treneriui Alfonsui Lenkiui atminti, rėmėja ir mecenatė.

Vadovaudamasis Nuostatų 4 punktu, Skuodo rajono savivaldybės meras priėmė sprendimą teikti Skuodo rajono savivaldybės tarybai Svetlanos Pauliukaitės-Dräger kandidatūrą Skuodo rajono garbės ambasadoriaus vardui suteikti (teikimas pridedamas).

**2. Siūlomos teisinio reguliavimo nuostatos.**

Skuodo rajono savivaldybės tarybos 2024 m. vasario 29 d. sprendimas Nr. T9-33 „Dėl Skuodo rajono garbės ambasadoriaus vardo suteikimo nuostatų patvirtinimo“.

**3. Laukiami rezultatai.**

Svetlanai Pauliukaitei-Dräger suteiktas Skuodo rajono garbės ambasadoriaus vardas.

**4. Lėšų poreikis sprendimui įgyvendinti ir jų šaltiniai.**

Lėšos sprendimui įgyvendinti nebus reikalingos.

**5. Sprendimo projekto autorius ir (ar) autorių grupė.**

Rengėja ir pranešėja – Skuodo rajono savivaldybės administracijos jaunimo reikalų koordinatorė (vyriausioji specialistė) Edita Laivienė.