**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL SKUODO RAJONO SAVIALDYBĖS TARYBOS 2023 M. BIRŽELIO 30 D. SPRENDIMO NR. T9-144 „DĖL SKUODO RAJONO SAVIVALDYBĖS ŽELDYNŲ IR ŽELDINIŲ APSAUGOS TAISYKLIŲ PATVIRTINIMO“ PAKEITIMO**

2024 m. balandžio 15 d. Nr. T10-87

Skuodas

1. **Parengto sprendimo projekto tikslas ir uždaviniai.**

Parengtu sprendimo projektu naikinamos perteklinės Želdynų ir želdinių apsaugos taisyklių (toliau – Taisyklės) nuostatos, kurios numatė saugomos teritorijos direkcijoje ir kultūros vertybių teritorijoje esantiems saugotiniems želdiniams prieš išduodant leidimą kirsti, kitaip pašalinti iš augimo vietos ar intensyviai genėti saugotinus želdinius, gauti išvadą iš saugomos teritorijos direkcijos ir Kultūros paveldo departamento teritorinio skyriaus. Nuo 2021 m. lapkričio 1 d. įsigaliojus naujai Lietuvos Respublikos želdynų įstatymo redakcijai (toliau – Įstatymas) nebeliko pareigos savivaldybės vykdomajai institucijai derinti leidimo dėl saugotinų želdinių kirtimo, kitokio pašalinimo iš augimo vietos ar intensyvaus genėjimo su Kultūros paveldo departamentu prie Kultūros ministerijos ir saugomų teritorijų direkcijomis, kaip buvo nustatyta ankstesnės Įstatymo redakcijos įgyvendinamajame teisės akte. Vadovaujantis Įstatymo 4 straipsnio 4 dalies 3 punktu, Kultūros ministerijos įgaliota institucija kontroliuoja istorinių želdynų – kultūros paveldo objektų ir kultūros paveldo objektų teritorijoje ar kultūros paveldo vietovėje esančių želdynų ir želdinių – jų vertingųjų savybių tvarkybą ir priežiūrą, inicijuoja ir organizuoja jų skelbimą valstybės saugomais kultūros paveldo objektais. Atsižvelgiant į tai, išvados bus prašoma tik Kultūros paveldo departamento ir tik tuo atveju, kai saugotini želdiniai bus kultūros paveldo ar vietovės vertingoji savybė.

Taisyklės papildomos medžių įveisimo tvarka. Kadangi 2023 metais baigta Skuodo miesto želdynų ir želdinių inventorizacija, savivaldybės vykdomajai institucijai atsiranda prievolė įgyvendinti teisės akto nuostatas. Siekiant sukontroliuoti kertamus ir sodinamus želdynus ir želdinius, reikalinga, kad želdynų ir želdinių teritorijose sodinami medžiai, krūmai ir kiti želdiniai būtų įtraukti į apskaitą ir pažymėti žemėlapyje.

**2. Siūlomos teisinio reguliavimo nuostatos.**

Įstatymo 4 straipsnio 4 dalies ir 12 straipsnio 1 dalies nuostatos nurodo už želdinių apsaugą atsakingų institucijų funkcijas, kurių išsaugojimą reglamentuoja atitinkamai Nekilnojamojo kultūros paveldo apsaugos įstatymas (kultūros paveldo objektams) ir Saugomų teritorijų įstatymas (gamtos paveldo objektams).

Įstatymo 20 straipsnio 4 dalimi, savivaldybių vykdomosios institucijos privalo vieną kartą per kalendorinius metus patikslinti inventorizavimo duomenis, atsižvelgiant į per kalendorinius metus išduotus leidimus saugotiniems želdiniams kirsti ar kitaip pašalinti iš augimo vietos, pagal kuriuos iškirsti, kitaip pašalinti iš augimo vietos saugotini želdiniai, taip pat įtraukiant per paskutinius kalendorinius metus įrengtus viešuosius želdynus ir pasodintus viešuosius želdinius, nurodant duomenų patikslinimo datą.

**3.** **Laukiami rezultatai.**

Pakeitus Skuodo rajono savivaldybės želdynų ir želdinių apsaugos taisykles bus vykdoma efektyvesnė kontrolė dėl želdynų ir želdinių įveisimo, išvengiama želdynų ir želdinių sodinimo klaidų, kai želdiniai sodinami per arti pastatų, inžinerinių tinklų, neatsižvelgiant į suaugusio medžio ar krūmo savybes.

**4.** **Lėšų poreikis sprendimui įgyvendinti ir jų šaltiniai.**

Sprendimui įgyvendinti lėšos nereikalingos.

**5. Sprendimo projekto autorius ir (ar) autorių grupė.**

Rengėjai:

Statybos, investicijų ir turto valdymo skyriaus vedėjas Vygintas Pitrėnas.

Statybos, investicijų ir turto valdymo skyriaus vyresnioji specialistė Živilė Vaserytė.