**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL SOCIALINĖS PRIEŽIŪROS PASLAUGOS – APSAUGOTAS BŪSTAS – IŠLAIDŲ FINANSAVIMO SKUODO RAJONO GYVENTOJAMS DYDŽO NUSTATYMO**

2024 m. balandžio 15 d. Nr. T10-67

Skuodas

**1. Parengto sprendimo projekto tikslas ir uždaviniai.**

Vadovaudamosi Lietuvos Respublikos Vyriausybės nutarimu patvirtintos Socialinių paslaugų finansavimo ir lėšų apskaičiavimo metodikos 32 punktu, savivaldybės turi nustatyti maksimalius socialinės priežiūros ir socialinės globos paslaugų išlaidų finansavimo dydžius.

Maksimalūs socialinės priežiūros ir socialinės globos paslaugų finansavimo dydžiai prilyginami BSI (bazinė socialinė išmoka) dydžiui. Nuo 2024 m. sausio 1 d. BSI – 55 eurai.

Skuodo rajono savivaldybėje nėra patvirtintas socialinės priežiūros paslaugos – Apsaugotas būstas – finansavimo maksimalus dydis suaugusiems asmenims su psichikos ir (ar) proto negalia. Apsaugotas būstas – socialinės priežiūros paslauga ir gyvenamosios vietos suteikimas bendruomenėje.

Konkrečiam asmeniui teikiamų socialinių paslaugų išlaidų finansavimo dydis priklauso nuo asmens finansinių galimybių mokėti už socialines paslaugas, įvertintų vadovaujantis Mokėjimo už socialines paslaugas tvarkos aprašu.

Socialinės priežiūros paslauga – Apsaugotas būstas – bus perkama iš Padvarių socialinės globos namų vienam suaugusiam asmeniui su negalia, kuriam šiuo metu teikiamos ilgalaikės socialinės globos paslaugos, kurios yra brangesnės už apsaugoto būsto paslaugas.

Kiekviena įstaiga nusistato savo teikiamų paslaugų kainas. Įstaigų nustatytos kainos gali skirtis, tad, norint užtikrinti veiksmingą socialinių paslaugų teikimą ir siekiant racionaliai naudoti turimus išteklius, siūloma nustatyti maksimalų socialinės priežiūros paslaugos – Apsaugotas būstas – išlaidų finansavimo dydį Skuodo rajono gyventojams. Nustatytas dydis bus taikomas ir kitose akredituotose socialinės priežiūros paslaugas (Apsaugotas būstas) teikiančiose įstaigose, kurias gyventojai galės rinktis kaip socialinių paslaugų teikėją.

**2. Siūlomos teisinio reguliavimo nuostatos.**

Lietuvos Respublikos vietos savivaldos įstatymo 15 straipsnio 4 dalis, Lietuvos Respublikos socialinių paslaugų įstatymo 13 straipsnio 4 dalies 9 punktas, Socialinių paslaugų finansavimo ir lėšų apskaičiavimo metodikos, patvirtintos Lietuvos Respublikos Vyriausybės 2006 m. spalio 10 d. nutarimu Nr. 978 „Dėl Socialinių paslaugų finansavimo ir lėšų apskaičiavimo metodikos patvirtinimo“, 32 punktas, Lietuvos Respublikos socialinės apsaugos ir darbo ministro 2006 m. balandžio 5 d. įsakymas „Dėl Socialinių paslaugų katalogo patvirtinimo“.

**3. Laukiami rezultatai.**

Patvirtinus socialinės priežiūros paslaugos – Apsaugotas būstas – finansavimo dydį, bus galima racionaliai planuoti ir naudoti savivaldybės biudžeto lėšas.

**4. Lėšų poreikis sprendimui įgyvendinti ir jų šaltiniai.**

Socialinės priežiūros paslaugos – Apsaugotas būstas – apmokamos iš savivaldybės biudžeto lėšų. Patvirtinus maksimalų socialinės priežiūros paslaugos – Apsaugotas būstas – finansavimo dydį papildomų lėšų 2024 metams nereikės.

**5. Sprendimo projekto autorius ir (ar) autorių grupė.**

Pranešėja ir rengėja – Socialinės paramos skyriaus vedėja Rasa Noreikienė.