**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

## DĖL PRITARIMO KLAIPĖDOS REGIONO PASIEKIAMUMO IR ŽINOMUMO DIDINIMO 2024–2026 M. PROGRAMAI IR JUNGTINĖS VEIKLOS SUTARTIES PAsirašymUI

2024 m. balandžio 15 d. Nr. T10-70

Skuodas

1. **Parengto sprendimo projekto tikslas ir uždaviniai.**

Šiuo sprendimo projektu yra siekiama gauti Skuodo rajono savivaldybės tarybos pritarimą Klaipėdos regiono pasiekiamumo ir žinomumo didinimo programai 2024–2026 metams (toliau – Programa) ir Jungtinės veiklos sutarties (toliau – Sutartis) tarp Klaipėdos miesto, Klaipėdos rajono, Kretingos rajono, Neringos, Palangos miesto, Skuodo rajono ir Šilutės rajono savivaldybių ir asociacijos „Klaipėdos regionas“ sudarymui.

Pritarimas sprendimo projektui ir Programos įgyvendinimas tiesiogiai pridės regiono pasiekiamumo gerinimo bei tiesioginių jungčių (iš/į tarptautinį Palangos oro uostą) tarp Klaipėdos regiono tikslinių atvykstamojo turizmo šalių ir tiesioginio užsienio investicijų rinkų atsiradimo, taip prisidedant prie Klaipėdos regiono, kaip patrauklios turizmui ir investicijoms vietovės įvaizdžio kūrimo ir populiarinimo tikslinėse rinkose.

Visos Klaipėdos regiono savivaldybės vieningai sutaria, kad Palangos oro uostas yra gyvybiškai svarbus Vakarų Lietuvos regiono logistikos taškas, sudarantis sąlygas verslo įmonių atstovams pasiekti savo klientus ir rinkas visoje Europoje. Patogus susisiekimas oru yra ir būtinoji infrastruktūra, lemianti regiono investicinį patrauklumą, bendrą įvaizdį, taip pat tai svarbus rodiklis siekiant išnaudoti regiono ekonomikos augimo potencialą pritraukiant tiek verslo investicijas, tiek ir žmogiškąjį kapitalą. Šiuo metu iš Palangos oro uosto vykdomi skrydžiai Kopenhagos, Rygos, Oslo ir Londono kryptimis, nuo kovo atnaujinamas skrydis į Dubliną, gegužę startuoja skrydis į Amsterdamą. Klaipėdos regiono požiūriu, esamas krypčių skaičius nėra pakankamas, o pradinis tikslas – iki pandemijos turėto skrydžių krypčių skaičiaus atstatymas.

Siekis gerinti Klaipėdos regiono žinomumą ir pasiekiamumą įvairiomis transporto rūšimis, įgyvendinant jungtines rinkodaros priemones, yra įtvirtintas 2022–2030 m. Klaipėdos regiono plėtros plane, Klaipėdos regiono specializacijos strategijoje iki 2030 m., taip pat ir atskirų regiono savivaldybių strateginiuose plėtros dokumentuose. Nuo 2016 m. regiono savivaldybės įgyvendina bendrą regioninę pasiekiamumo ir žinomumo didinimo programą. 2017–2019 m. programa prisidėjo prie skrydžio Palanga–Londonas atsiradimo ir įsitvirtinimo, 2019–2021 m. programa prisidėjo prie skrydžio Palanga–Dortmundas atsiradimo. Šiuo sprendimu projektu pritariama parengtai tęstinei Programai, kurios įgyvendinimas buvo nutrūkęs dėl pandemijos ir jos pasekmių aviacijos sektoriui.

1. **Siūlomos teisinio reguliavimo nuostatos.**

Lietuvos Respublikos vietos savivaldos įstatymo 5 straipsnio 3 dalyje nustatyta, kad bendriems tikslams pasiekti savivaldybė gali sudaryti jungtinės veiklos sutartis arba bendrų viešųjų pirkimų sutartis su valstybės institucijomis, regionų plėtros tarybomis ir (ar) kitomis savivaldybėmis.

Lietuvos Respublikos vietos savivaldos įstatymo 6 straipsnio 38 punkte nustatyta, kad savarankiškosios savivaldybių funkcijos yra sąlygų verslo ir turizmo plėtrai sudarymas ir šios veiklos skatinimas.

Naujos teisinio reguliavimo nuostatos nesiūlomos.

Sprendimo projektas neprieštarauja Lietuvos Respublikos lygių galimybių įstatymui ir atitinka lygių galimybių principus.

**3.** **Laukiami rezultatai.**

Visoms septynioms Klaipėdos regiono savivaldybėms pritarus sprendimo projektui, bus pasirašoma bendra jungtinė veiklos sutartis tarp Klaipėdos regiono savivaldybių ir asociacijos „Klaipėdos regionas“. Asociacija „Klaipėdos regionas“ 2012 m. buvo įsteigta visų septynių Klaipėdos regiono savivaldybių regiono bendrų interesų atstovavimui, jungtinių veiklų, projektų ir iniciatyvų įgyvendinimui. Asociacija yra pagrindinis Klaipėdos regiono specializacijos strategijos iki 2030 m. koordinatorius, dirbanti su prioritetinių regiono krypčių – jūrinės ekonomikos, bioekonomikos ir darbaus jūrinio ir pakrančių turizmo – stiprinimu regione.

Pasirašydamos jungtinę veiklos sutartį regiono savivaldybės suteiks visas reikiamas teises ir įgaliojimus Asociacijai, kaip vykdančiajam sutarties partneriui, įgyvendinti tęstinę Programą, kuri turėtų ilgalaikį poveikį Klaipėdos konkurencingumui tarptautiniame kontekste, o tikslinės rinkodaros priemonės prisidėtų prie skrydžių iš Palangos oro uosto krypčių skaičiaus augimo.

Pritarimas sprendimo projektui ir jungtinės veiklos sutarties pasirašymas, įtvirtina Klaipėdos regiono savivaldybių pasiryžimą gerinti regiono pasiekiamumą oru bei savivaldybių numatytas lėšas, skirtas Klaipėdos regiono pasiekiamumo ir žinomumo didinimo programos įgyvendinimui. Sutarties vykdantysis partneris, veikdamas visų Sutarties šalių interesais, įgyja teisę skelbti konkursą, sudaryti paslaugų teikimo (finansavimo) sutartį su Programos įgyvendinimo paslaugos teikėju, ją vykdyti ir kontroliuoti jos vykdymą.

Jungtinės veiklos sutartyje numatyta, jog Sutartis įsigalioja tik tuo atveju, kai jos projektui yra pritarusios visų 7 savivaldybių tarybos.

**4.** **Lėšų poreikis sprendimui įgyvendinti ir jų šaltiniai.**

Programai įgyvendinti reikalingo Klaipėdos regiono savivaldybių finansavimo modelis buvo patvirtintas 2024 m. balandžio 10 d. asociacijos visuotinio narių susirinkimo metu (pridedamas susirinkimo protokolas Nr. P24-3).

Programos įgyvendinimui skirtas lėšas Klaipėdos regiono savivaldybės yra numačiusios savo strateginiuose veiklos planuose.

**5. Sprendimo projekto autorius ir (ar) autorių grupė.**

Rengėja – Skuodo rajono savivaldybės administracijos vyriausioji specialistė Ona Malūkienė.